**Legmélyebben tisztelt, vívmányairól oly méltán ismert és elismert Széchenyi István!**

**Ne haragudjék, hogy levelem ily módon, futár által juttatom el nagyméltóságához, de a történelmi főváros forgatagába, a csodálatos Pestre, személyesen ellátogatni nincs érkezésem, lévén lakóhelyem Kiskunhalason van, az Alföld szívében.**

**Én lennék a legboldogabb, ha tovább ecsetelhetném munkásságának egyedülállóságát, ám kénytelen vagyok a szívemet fájdító okra térni, ami rábírt, hogy pennát ragadjak és vegyem a bátorságot egyenesen a Legnagyobb Magyarnak címezni gyermeki, ám annál szenvedélyesebb levelemet.**

**Az utókor nevében született irományom, kiknek méltatlankodását kötelességemnek érzem tolmácsolni nagyságod felé. Semmi sem szabhat gátat az Ön iránt érzett csodálatomnak, ám a sorok, melyeket 1839-ben naplójának hűséges lapjaival osztott meg… A szavak, melyeket a Bánk bán 1839-es pesti előadásának premierje után vetett papírra, igen nagy csodálkozást, majd mélységes fájdalmat váltottak ki mind belőlem, mind drámakedvelő kortársaimból!**

**Tudom méltatlankodásom bagatell egy főúr szemében, ám elengedhetetlen védő szavakat felhoznom egy ilyen kardinális nemzeti dráma védelmére. Azonban a legteljesebb mértékig tisztában vagyok az ön ellenérzéseinek okával. Magyar főnemesként a Habsburgok oldalán foglal állást, ám nem gondol bele, hogy az elnyomók dehonesztálása korántsem alaptalan Katona József részéről! Kemény társadalomkritikát fogalmaz meg a Habsburg hódoltságról, az alacsonyabb rendűek helyzetét figyelembe véve, mely az arisztokrácia számára papperlapapp, a kevésbé jómódúaknak azonban igenis aktuális és komoly probléma!**

**Mitöbb, irodalmi értékei sem elhanyagolhatóak. A Bánk bán a magyar irodalom egy fényesen tündöklő gyöngyszeme. Úri körökben nemigen használatosak ugyan kicsinyke nemzetünk egyedülálló, utánozhatatlan csengésű és nyakatekert szókapcsolatai, de az egyszerű ember még nem feledkezett meg az ízes magyar nyelv gyakorlásáról. Ám miként a szikla, melyet lefarag az idő, nyelvünk is megkopik, ha nem gondozzuk és ápoljuk. Lassanként kifakul, és teljesen eltűnik, átadva helyét a latinnak vagy a németnek, melyek soha nem lesznek foghatók elődjükhöz. Katona József azonban nem hagyta, hogy csillapodjék az emberekben a vágy az irodalom csodái iránt. Megírta ezt a drámát, melyet 200 év távlatából is örömmel vesz kezébe bármely magyar.**

**Ne kövessen el tehát oly impertinenciát, hogy kritikán alulinak nevezi, amit látott! Szeresse az irodalmat és annak színházi megjelenítését, hisz az összes művészet közül ennek van a legnagyobb értéke, mégpedig az okból, hogy nem maradandó. A színjátszás a pillanatban születik és a pillanatban ér véget, ám ami utána a szívekben marad, az mindennél nagyobb kincs.**

**Ez tehát az én méltatlankodó, ugyanakkor tisztelettől és rajongástól fűtött levelem a Legnagyobb Magyarnak. Remélem sikerült a szívéhez férkőznöm és álláspontjában legalább fikarcnyit megingatnom a nagyméltóságú gróf urat!**

**Legnagyobb tisztelője:**

**Bata Viola**

**Kiskunhalas, 2017. március 19.**